КъБР-м и Парламентыми УнафэщIым Азербайджаным и щIыхь дамыгъэр кърат
КъБР-м законхэр къыдэзыгъэкI и орган нэхъыщхьэм Егоровэ Татьянэ щахуэзащ Къэбэрдей-Балъкъэрым и цIыхубэ усакIуэ, СССР-м и Ленин саугъэтыр, Урысейм и Къэрал саугъэтыр зрата Кулиев Къайсын илъэси 100 зэрырикъум теухуа гуфIэгъуэ Iуэхухэм хэтын папщIэ Азербайджаным къикIа делегацэм хэтхэм.
А махуэм Парламентым щеблэгъащ «Деде Горгуд» лъэпкъ псапащIэ фондым и президент «Мир Азербайджана» журналыр къызэзыгъэпэща икIи абы и редактор нэхъыщхьэ Исмаилов Эльдар, Азербайджаным и цIыхубэусакIуэ, Азербайджанхэм я дунейпсо конгрессым и ассамблеем и тхьэмадэ Рустамханлы Сабир, КъБР-м щыIэ «Азери» лъэпкъ щэнхабзэ центрым и унафэщI Дадашев Алий, КъБР-м и цIыхубэ усакIуэ Гуртуев Сэлихь сымэ.
Парламентым и спикер Егоровэ ТатьянэхьэщIэхэр гуапэу иригъэблэгъащ икIи Къэбэрдей-Балъкъэрым и цIыхубэ усакIуэр ягъэлъэпIэну къызэрыкIуам папщIэ фIыщIэ яхуищIащ.
— Кулиев Къайсын КъБР-м ис лъэпкъхэм ямызакъуэу зэрыщыту ди къэралышхуэм къыщацIыху, сыту жыпIэмэ ар усакIуэ инщ, къызэрымыкIуэ гупсысэкIэ зиIэ цIыхут. Апхуэдэ цIыхушхуэм хуэфэщэн пщIэ зэригъуэтым и щыхьэтщ фэри мы Iуэхум фыкъызэрырихьэлIар.
Исмаилов Эльдар къыхигъэщащ Азербайджаным къикIа псоми зыхэта зэIущIэхэр хуабжьу ягу зэрырихьар. Абы жиIащ «Мир Азербайджана» журналым и къыдэкIыгъуэ щхьэхуэ Къэбэрдей-Балъкъэрым, абы и усакIуэ- шхуэхэу КIыщокъуэ Алимрэ Кулиев Къайсынрэ я творчествэм траухуэну зэрамурадыр. АдэкIэ абы къыщIигъуащ КъБР-м и Парламентым и унафэщI Егоровэ Татьянэ лъэпкъхэм я зэныбжьэгъугъэр гъэбыдэным хуэгъэзауэ куэд зэрызэфIигъэкIам папщIэ Азербайджаным и «Деде Горгуд» псапащIэ фондымрэ «Мир Азербайджана» журналымрэ ягъэува «Мехрибан ана» орденыр къызэрыхуагъэфэщар.
— Си дежкIэ ар икъукIэ пщIэшхуэщ икIи абы жэуаплыныгъэ пыухыкIа си пщэ къыделъхьэ. Дэтхэнэ зы бзылъхугъэм и дежкIи унагъуэмрэ сабийхэмрэ нэхъ лъапIэ щыIэкъым. Абы къыхэкIыу мы тыгъэм сэ адэкIи нэхъ жыджэрыжу сылэжьэну сытригъэгушхуэнущ,- къыхуагъэфэща пщIэм и жэуапу жиIащ Егоровэ Татьянэ.
КъБР-м и Парламентым и пресс-IуэхущIапIэ.
